text: 18 Септември 2019 | 09:13 | Агенция "Фокус"
  Атина. Управляващата в Атина "Нова демокрация" запазва убедителна преднина пред основната опозиционна партия СИРИЗА. Това показват резултатите от първата анкета, проведена след националните избори по-рано тази година, съобщава електронното издание на гръцкия вестник Kathimerini.
  На въпрос за кого биха гласували, ако се проведат нови избори, 36,4% от анкетираните са отговорили, че ще подкрепят партията на Кириакос Мицотакис. Водената от бившия премиер Алексис Ципрас партия може да разчита на подкрепата на 21,9% от избирателите в страната.
  Левоцентристкото "Движение за промяна" (КИНАЛ) събира 6,4%, Комунистическата партия на Гърция - 4,8%, "Гръцко решение" – 3,1%.
  Във въпроса кой би бил по-добър премиер 46,5% избират действащия министър-председател на страната Кириакос Мицотакис, докато лидерът на СИРИЗА Алексис Ципрас получава подкрепата на 25,9% от респондентите.
  Анкетата беше представена по време на основната емисия на частна телевизия Star във вторник вечерта.